LT Europos Sąjungos oficialusis leidinys C 131/3

Pranešimas apie antidempingo priemones, nustatytas importuojamai Indijos kilmės polietileno tereftalato plėvelei, ir apie iš dalies atnaujinamą antidempingo tarpinės peržiūros tyrimą dėl importuojamos Indijos kilmės polietileno tereftalato plėvelės

2010/C 131/03

2009 m. lapkričio 17 d. sprendimu byloje T-143/06 Europos Sąjungos Bendrasis Teismas panaikino 2006 m. vasario 27 d. Tarybos reglamentą (EB) Nr. 366/2006, iš dalies keičiantį Reglamentą (EB) Nr. 1676/2001, įvedantį galutinį antidempingo muitą importuojamai polietileno tereftalato (PET) plėvelei, kurios kilmės šalis, inter alia, yra Indija (1), tiek, kiek juo įvedamas antidempingo muitas bendrovei MTZ Polyfilms Ltd (toliau – MTZ Polyfilms). Atlikus priemonių galiojimo termino peržiūrą, Reglamentu (EB) Nr. 1676/2001 nustatytos priemonės patvirtintos Reglamentu (EB) Nr. 1292/2007 (2).

Priėmus 2009 m. lapkričio 17 d. sprendimą, MTZ Polyfilms pagamintai ir į Europos Sąjungą importuojamai polietileno tereftalato plėvelei nebetaikomos Reglamentu (EB) Nr. 366/2006 nustatytos ir Reglamentu (EB) Nr. 1292/2007 patvirtintos antidempingo priemonės.

1. Informacija muitinėms

Galutiniai antidempingo muitai, sumokėti pagal Reglamentą (EB) Nr. 366/2006 ir Reglamentą (EB) Nr. 1292/2007 už bendrovės MTZ Polyfilms (papildomas TARIC kodas A031) pagamintą ir į Europos Sąjungą importuotą Indijos kilmės polietileno tereftalato plėvelę, kurios KN kodai šiuo metu yra ex 3920 62 19 ir 3920 62 90, turėtų būti grąžinti arba turėtų būti atsisakyta juos išieškoti. Dėl muitų grąžinimo ar atsisakymo juos išieškoti reikia kreiptis į nacionalines muitines, remiantis galiojančiais muitų teisės aktais. Tačiau tuomet, kai prašymo dėl grąžinimo ar atsisakymo išieškoti pagal minėtus teisės aktus pagrįstai pateikti negalima, nes pateikimo terminas baigėsi prieš paskelbiant šį pranešimą, arba tuomet, kai toks terminas, paskelbus šį pranešimą, baigiasi netrukus, termino pateikti pabaiga netaikoma. Nepaisant to, su šiuo pranešimu susiję importuotojai raginami kuo skubiau pateikti prašymus grąžinti muitus.

Be to, MTZ Polyfilms pagamintai ir į Europos Sąjungą importuojamai polietileno tereftalato plėvelei nebetaikomos Reglamentu (EB) Nr. 366/2006 nustatytos ir Reglamentu (EB) Nr. 1292/2007 patvirtintos antidempingo priemonės.

2. Dalinis antidempingo tarpinės peržiūros tyrimo atnaujinimas

2009 m. lapkričio 17 d. sprendimu Bendrasis Teismas panaikino Tarybos reglamentą (EB) Nr. 366/2006, nes nutarė, kad minėtas reglamentas buvo priimtas klaidingu teisiniu pagrindu. Bendrasis Teismas nusprendė, kad Tarybos reglamento (EB) Nr. 1225/2009 (3) (toliau – pagrindinis reglamentas) 11 straipsnio 3 dalis negali būti laikoma teisiniu pagrindu, kuriuo remiantis įstaigos, nustatydamos eksporto kainą, gali netaikyti pagrindinio reglamento 2 straipsnio 8 ir 9 dalyse nustatytos metodologijos.

Teismų praktikoje pripažįstama (4), kad tais atvejais, kai tyrimą sudaro keli administraciniai veiksmai, vieno iš šių veiksmų panaikinimas nepanaikina viso tyrimo. Antidempingo tyrimas ir yra tokio iš daugelio veiksmų susidedančio tyrimo pavyzdys. Todėl antidempingo reglamento, kuriuo nustatomos galutinės priemonės, atskirų dalių panaikinimas nereiškia visos iki minėtojo reglamento priėmimo galiojusios tvarkos panaikinimo. Kita vertus, pagal Sutarties dėl Europos Sąjungos veikimo 266 straipsnį Europos Sąjungos institucijos privalo laikytis 2009 m. lapkričio 17 d. Bendrojo Teismo sprendimo. Todėl, laikydamosi minėto sprendimo, Sąjungos institucijos turi galimybę pataisyti ginčijamo reglamento aspektus, dėl kurių tas reglamentas buvo panaikintas (5). Reikia pažymėti, kad visos kitos ginčijamame reglamente nustatytos išvados, kurioms sprendimo priėmimas įtakos neturi, lieka galioti toliau.

Todėl Komisija nusprendė atnaujinti antidempingo tarpinės peržiūros tyrimą dėl importuojamos, inter alia, Indijos kilmės polietileno tereftalato plėvelės, siekdama įgyvendinti minėtą Teismo sprendimą, kiek tai yra susiję su MTZ Polyfilms. Jeigu MTZ Polyfilms nutartų, kad nebegalioja ir kiti išvadų, dėl kurių buvo priimtas Reglamentas (EB) Nr. 366/2006, aspektai, bendrovė raginama pateikti tinkamai pagrįstą prašymą atlikti peržiūrą pagal pagrindinio reglamento 11 straipsnio 3 dalies nuostatas.

3. Procedūra

Pasikonsultavusi su Patariamuoju komitetu ir nustačiusi, kad dalinis antidempingo tarpinės peržiūros tyrimo atnaujinimas yra pagrįstas, Komisija iš dalies atnaujina pagal pagrindinio reglamento 11 straipsnio 3 dalį pranešimu Europos Sąjungos oficialiajame leidinyje (6) inicijuotą antidempingo tarpinės peržiūros tyrimą dėl importuojamos, inter alia, Indijos kilmės polietileno tereftalato plėvelės.

Tyrimas atnaujinamas tiek, kiek tai yra susiję su pirmiau minėto sprendimo dėl MTZ Polyfilms įgyvendinimu.

Visos suinteresuotosios šalys yra raginamos pareikšti savo nuomonę, pateikti informaciją ir patvirtinamuosius dokumentus. Šią informaciją ir patvirtinamuosius dokumentus Komisija turi gauti per šio pranešimo 4 dalies a punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Tokį prašymą privalu pateikti per 4 dalies b punkte nustatytą terminą.

4. Terminai

a) Terminas, per kurį šalys turi pranešti apie save ir pateikti informaciją

Norėdamos, kad tyrimo metu būtų atsižvelgta į jų pastabas, visos suinteresuotosios šalys privalo pranešti apie save Komisijai, pareikšti savo nuomonę ir pateikti kitą informaciją per 20 dienų nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

b) Išklausymas

Per tą patį 20 dienų laikotarpį visos suinteresuotosios šalys taip pat gali kreiptis prašydamos, kad Komisija jas išklausytų.

5. Rašytiniai pareiškimai ir susirašinėjimas

Visa suinteresuotųjų šalių informacija ir prašymai privalo būti pateikiami raštu (ne elektronine forma, nebent nurodyta kitaip), būtinai nurodant suinteresuotosios šalies pavadinimą, adresą, e. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime ir slaptą suinteresuotųjų šalių susirašinėjimą, ženklinama „riboto naudojimo“ grifu (7), ir pagal pagrindinio reglamento 19 straipsnio 2 dalies nuostatas kartu pateikiamas nekonfidencialus variantas, paženklintas „suinteresuotosioms šalims susipažinti“.

Komisijos adresas susirašinėjimui:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Faks. +32 22956505

6. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytus terminus arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o pagal pagrindinio reglamento 18 straipsnį remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies ir todėl remiamasi turimais faktais, rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

7. Asmens duomenų tvarkymas

Pažymima, kad visi per šį tyrimą surinkti asmens duomenys bus naudojami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Sąjungos institucijoms ir įstaigoms tvarkant asmens duomenis ir laisvo tokių duomenų judėjimo (8).

8. Bylas nagrinėjantis pareigūnas

Taip pat pažymima, kad suinteresuotosios šalys, manančios, jog patiria sunkumų naudodamosi teise į gynybą, gali reikalauti, kad nagrinėjant bylą dalyvautų Prekybos generalinio direktorato bylas nagrinėjantis pareigūnas. Šis pareigūnas yra suinteresuotųjų šalių ir Komisijos tarnybų tarpininkas, kuris prireikus tarpininkauja sprendžiant procedūrinius klausimus, galinčius turėti įtakos jų interesų apsaugai atliekant šį tyrimą, ypač galimybės susipažinti su byla, konfidencialumo, terminų pratęsimo bei raštu ir (arba) žodžiu pateiktų nuomonių aiškinimo klausimus. Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje (http://ec.europa.eu/trade).

(1) OL L 68, 2006 3 8, p. 6.

(2) OL L 288, 2007 11 6, p. 1.

(3) OL L 343, 2009 12 22, p. 51.

(4) 1998 m. spalio 15 d. Sprendimas Industrie des poudres sphériques (IPS) prieš Tarybą, T-2/95, Rink. p. II-3939.

(5) 2000 m. spalio 3 d. Sprendimas Industrie des poudres sphériques (IPS) prieš Tarybą, C-458/98 P, Rink. p. I-08147.

(6) OL C 1, 2005 1 4, p. 5.

(7) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos Reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Antidempingo susitarimo) 6 straipsnį tai yra konfidencialus dokumentas.

(8) OL L 8, 2001 1 12, p. 1.